
Predmet: 
PRITOŽBA, OZIROMA ODZIV NA SKLEP št. 0207/08/2005 - RAZPIS ZA ODDAJO POSLOVNEGA PROSTORA – ATELJEJA V NAJEM

S tem dopisom se odzivam na sklep št. 0207/08/2005 (8. 9. 2005), v katerem mi Komisija za oddajanje poslovnih prostorov v najem sporoča, da se poslovni prostor – atelje, za katerega sem kandidirala na razpisu, odda drugemu prosilcu. Odločitev komisije je po mojem mnenju sporna.

Čeprav je v sklepu navedeno, da na sklep ni pritožbe, jo vseeno pošiljam. Po mnenju pravnikov Pravno-informacijskega centra PIC, kjer sem zaprosila za mnenje glede tega primera, je taka navedba v sklepu skrajno nenavadna glede na to, da gre za razdeljevanje javnih sredstev. 

Opis primera:

Na Javni razpis MOL-a za oddajo poslovnih prostorov in garaž v najem, ki je bil objavljen 27. 7. 2005, sem se potegovala za najem poslovnega prostora - ateljeja na lokaciji Vodnikov trg 5a. Kot piše v sklepu komisije, sta bili med tremi prijavami, ki sta prišli na razpis, dve prijavi popolni - moja prijava in prijava Zavoda …….. Komisija za oddajanje poslovnih prostorov v najem je atelje dodelila Zavodu ……..

V času, ko je bil javni razpis odprt, sem se želela čimbolj natančno seznaniti s postopki in pogoji kandidature za atelje. Atelje namreč za svojo dejavnost nujno potrebujem, in ker so tovrstne priložnosti za umetnike izjemno redke, sem želela prijavo čimbolje pripraviti. Na razpis za atelje sva prvotno nameravala skupaj kandidirati dva vizualna umetnika, oba samozaposlena na področju kulture, ki skupaj ustvarjava v okviru Kulturno umetniškega društva Trivia. Dodatne informacije sem pridobivala pri gospe ……., katere telefonska številka je bila v razpisni dokumentaciji navedena kot kontakt za dodatne informacije v zvezi z razpisom. 

Moje glavno vprašanje je bilo, ali je atelje prvenstveno namenjen pravnim ali fizičnim osebam.V razpisu namreč niso bili nikjer navedeni kriteriji izbiranja, niti dejavnosti, ki bi imele pri izboru prednost. Ker tudi ga. ……. ni vedela zanje, se je posvetovala s svojimi kolegi, konkretno z g. ……. in g. …….. Njen končni odgovor je bil, naj se na razpis ne prijavi društvo, pač pa naj vlogo oddam sama kot samostojna umetnica - fizična oseba. Po njenih besedah namreč MOL ateljejev ne oddajaja zavodom in društvom. Citiram njene odgovore: “da ne boste izpadla samo zato, ker ste društvo.” In še: “Društva lahko najamejo pisarno in zaprosijo za subvencijo, zato ateljeje oddajamo samo posameznim umetnikom”. Na moje naslednje vprašanje, ali lahko za atelje kandidirava skupaj dve fizični osebi – umetnika, ki bi atelje uporabljala skupaj, mi je odgovorila, da to ni možno. 

Ker sem upoštevala njena pojasnila, sem svoj prvotni načrt spremenila in na razpis kandidirala kot samozaposlena umetnica – fizična prijaviteljica. Lahko si predstavljate, kako sem bila šokirana in prizadeta, ko sem ugotovila, da je komisija atelje oddala zavodu!

Pojasnilo sem zahtevala od predsednice komisije gospe …….. Ta mi je razložila, da je komisija v tem primeru uveljavljala diskrecijsko pravico in podelila atelje zavodu. Po njenih besedah naj bi s tem hoteli naenkrat rešiti prostorsko težavo več ustvarjalcev, ki delujejo znotraj zavoda. Kot pravi ga.  ……., se je komisija tokrat odločila preizkusiti, kako bi se v praksi obnesla oddaja enega ateljeja več ustvarjalcem. Dejstvo, da sem od pristojne uslužbenke MOL-a dobila popolnoma drugačne informacije o tem, komu so ateljeji namenjeni, se gospe ……. nikakor ne zdi sporno. Trdi namreč, da mi je ga. ……. odgovorila pravilno, saj do tega razpisa res še nikoli niso oddali ateljeja kakemu zavodu ali društvu. Po besedah ga. ……. so se tokrat tako odločili na predlog člana komisije, ki je zadolžen za kulturo. Njegovega imena pa mi ni hotela razkriti. Prav tako mi ga niso posredovali na Službi za odnose z javnostjo MOL-a, kamor sem se obrnila z zahtevo po razkritju te informacije javnega značaja. 

Glede moje zahteve po razkritju imena člana komisije je Služba za odnose z javnostjo pri MOL-u konzultirala mag. ……. z Inšpektorata za varstvo osebnih podatkov. V odgovoru so mi takole posredovali njegovo mnenje: “V konkretnem primeru ni potrebno niti ni higienično posredovati ime člana komisije, če je komisija sprejela sklep soglasno.” Glede na ta argument sem nato zahtevala imena vseh članov komisije in jih tudi dobila. Na podlagi seznama imen sklepam, da je član komisije, na predlog katerega je komisija naredila izjemo pri izbiri najemnika za atelje, g. ……..  


Spornost sklepa komisije:

Odločitev komisije, prav tako pa tudi razpisni postopek, se mi zdita sporna iz več razlogov:

1) Pri svoji kandidaturi sem bila potisnjena v neenak položaj v primerjavi z drugim prosilcem. To se je zgodilo zaradi: 

· netransparentnosti kriterijev za izbor najemnika, ki niso bili v razpisu nikjer napisani;

· zaradi napačnih informacij pristojnih oseb na MOL-u. Če bi od pristojne uslužbenke na MOL-u dobila pravilne interpretacije razpisnih pogojev, bi se tudi sama prijavila na razpis v okviru svojega društva. Komisija bi se v tem primeru odločala med prijavama dveh pravnih oseb: društva in zavoda. 

· izbor komisije bi moral temeljiti na drugih kriterijih, npr. na vsebini in kvaliteti dejavnosti, ne pa na čimvečji številčnosti uporabnikov poslovnega prostora, kot je komisija uveljavila v tem primeru. 

2) MOL je oddal prostor, ki je namenjen opravljanju neprofitne dejavnosti, profitnemu prosilcu. V pravilniku MOL-a za najemnine za poslovne prostore je cena prostorov za dejavnosti “atelje” enaka kot cena prostorov za “humanitarna dejavnost in društva”. Društva in samostojni umetniki so zaradi neprofitne usmerjenosti pri MOL-u upravičeni do nižje, subvencionirane cene poslovnih prostorov za opravljanje dejavnosti. Do subvencij na MOL-u pa niso upravičeni zavodi, ki na  MOL-u veljajo za profitne združbe. Z oddajo ateljeja zavodu je komisija iznašla eleganten način, kako zaobiti svoje lastne kriterije. 
3) Spodbijam argument komisije, češ da so z oddajo ateljeja zavodu rešili prostorski problem več umetnikov hkrati. Tak argument v praksi ne vzdrži. Prostor, ki je velik 40.15 m2 (to je velikost ateljeja na Vodnikovi 5a), je primeren kvečjemu za ustvarjanje enega ali največ dveh umetnikov. To dejstvo potrjuje tudi letošnji razpis za štiri bivalne ateljeje Javnega stanovanjskega sklada MOL-a (maj 2005), v katerem je navedeno, da je delovna površina med 30 in 40 m2 primerna samo za enega umetnika (glej razpisno dokumentacijo omenjenega razpisa). Sklep, da se 40.15 m2 velik atelje odda zavodu zato, da bo ta prostor lahko koristilo več ustvarjalcev hkrati, kaže na slabo poznavanje ali neupoštevanje pogojev umetniške produkcije. Upravičeno lahko domnevam, da ta atelje ne bo služil ustvarjanju, pač pa morda druženju oz. sestankovanju, kar je v nasprotju z namembnostjo ateljeja. 
4) Atelje na Vodnikovi 5a je bil oddan šele v drugem razpisu. Prvič je bil predmet oddajanja na javnem razpisu že junija letos, vendar ga komisija takrat ni mogla oddati. Po besedah ga. ……. je bil razlog razpisni pogoj, ki je zahteval starost prijaviteljev do 35 let. Zato je MOL atelje ponudil v oddajo na naslednjem razpisu julija 2005 in takrat iz razpisnih pogojev umaknil starostno omejitev. Na razpis sem se tako lahko prijavila tudi jaz. Vendar je atelje v drugem poskusu komisija oddala zavodu, ki združuje mlade oblikovalce, za katere utemeljeno domnevam, da so stari pod 35 let. Možnost kandidature so torej imeli že v prvem razpisu junija letos, vendar je niso izkoristili. Njihova potreba po ateljeju je torej stara šele en mesec. Moja je stara 11 let. Naj dodam, da je bil izključno mladim umetnikom pod 35 let namenjen tudi letošnji razpis za bivalne ateljeje Javnega stanovanjskega sklada MOL-a.
5) Pri oddaji ateljeja na Vodnikovi je komisija podprla kandidata, ki se ukvarja z bolj profitno dejavnostjo, kot je moja. S tem je še dodatno skrčila skromne možnosti, ki jih imamo samostojni likovni umetniki pri reševanju prostorskih problemov. Redke prostore, ki so nam dostopni po ceni in kvadraturi, si tako brez velikih naporov prisvajajo nosilci tržno naravnanih dejavnosti. 

Pretirani stroški razpisa:

Ugotavljam, da so stroški prijave za razpis nerazumljivo visoki in predstavljajo hudo finančno breme za fizičnega prijavitelja, še večje breme pa za samozaposleno osebo na področju kulture.

Da bi dobila zahtevano dokazilo o resnosti ponudbe, sem morala na banki deponirati sredstva v višini šestih mesečnih najemnin za dobo enega leta (282.217,00 SIT). Stroški bančne garancije za prve tri mesece so me stali še dodatnih 15.000,00 SIT, 1000.00 SIT pa me je stalo potrdilo o zadostnih sredstvih na mojem bančnem računu. V prijavo za razpis sem torej investirala 298.000,00 SIT! Če bi bila prijava uspešna, bi me stroški bančne garancije stali še dodatnih 30.000 SIT. V primeru neuspešne prijave lahko sicer prekinem bančno garancijo, vendar ne prej kot po treh mesecih, saj banka manj kot treh mesecev ne obračunava. Enoletni depozit pa lahko prekinem samo na dodatne lastne stroške. 

G. ……. iz MOL-a mi je pojasnil, da so tako finančno zahtevne pogoje uvedli zaradi neresnih prijaviteljev. Veliko slabih izkušenj naj bi imel MOL še zlasti pri oddajanju poslovnih prostorov društvom in samostojnim umetnikom. Sprašujem se, če tudi v tem grmu ne tiči razlog za to, se je komisija odločila oddati atelje zavodu?  Popolnoma nesprejemljivo je, da MOL na podlagi slabih izkušenj s posameznimi prosilci diskriminira vse prosilce iz istega prodročja, pa tudi to, da zahteva od fizičnih oseb enako draga razpisna dokazila kot od podjetij.
Zahteve po popravilu situacije, v kateri sem bila oškodovana:

Na podlagi zgoraj opisane situacije zahtevam: 

· da Komisija za oddajanje poslovnih prostorov v najem preuči mojo pritožbo, razveljavi sklep ter ponovi postopek oddaje ateljeja Vodnikov trg 5a,

· da pri tem odločanju zamenja člana komisije za kulturo z drugo, neodvisno in nepristransko strokovno osebo,

· v kolikor ni možno razveljaviti oddaje ateljeja najemniku Zavodu ……. , pričakujem, da mi MOL ponudi v najem atelje, ki bo po kvadraturi, ceni in lokaciji enakovreden z ateljejem na Vodnikovem trgu 5a.

Prav tako pričakujem, da bo komisija pripravljena popraviti in izboljšati razpise za oddajo ateljejev umetnikom in ostalim prosilcem, pri čemer predlagam zlasti:

· da se v sklepu določi zakonit rok, v katerem je možna pritožba na sklep,

· da se v razpisnih pogojih objavijo jasni in transparentni kriteriji za oddajo poslovnih prostorov – ateljejev ter navedejo prioritete in prednostna področja,

· da se pristojni uslužbenci za dajanje informacij na MOL-u strokovno usposobijo za pravilno, jasno in razumljivo interpretacijo razpisnih pogojev,

· da komisija uveljavlja pri odločanju diskrecijsko pravico samo v primeru, da nihče od prijavljenih nosilcev ne ustreza razpisnim kriterijem. 


Najbrž mi ni potrebno posebej poudarjati, da je prostorska problematika za umetnike, ki živimo in ustvarjamo v ljubljanski občini, zelo pereča in da umetniki od mestnih oblasti potrebujemo več razumevanja in podpore. 

Lep pozdrav,

Mag. Marija Mojca Pungerčar

Ljubljana,  19. 09. 2005

Ta dopis pošiljam naslednjim:

- Komisiji za oddajanje poslovnih prostorov v najem na MOLU-u

- ga. Danici Simšič 
- ga. Meliti Bajuk

